Xaꞌ nzo lo rë men Israel xaꞌ nzho yezh Jerusalén,
mixëꞌl bixaꞌ pla ngulëiꞌ kun pla levita par minaꞌbdiꞌzh bixaꞌ cho nak Juan.
Orzeꞌ tuli nzhab Juan lo bixaꞌ:
―Gat lëꞌt da nak Krist xaꞌ nak diꞌzh yiꞌd.
Orzeꞌ nzhab bixaꞌ lo Juan:
―¿Cho ska lux,
mbaino kwan nakal?
¿Chi lu profet Li,
xaꞌ midiꞌzh por Dios nzhala?
Orzeꞌ nzhab Juan:
―Gat lëꞌt dai.
Orzeꞌ nzhab bixaꞌ xtu wëlt:
―¿Chi lu profet xaꞌ nzobniꞌ lo Yech cheꞌn Dios,
xaꞌ nak diꞌzh yiꞌd zeꞌ?
Orzeꞌ unkab Juan:
―Gat lëꞌt dai.
—¿Orzeꞌ cho ska lux,
mbaino kwan ka nakalx?
—nzhab bixaꞌ —porke lëꞌ no nakiꞌn yayab noi lo rë xaꞌ mixëꞌl no.
Kuzeꞌ,
bine cho lux.
Orzeꞌ nzhab Juan:
―Na nak tu xaꞌ nibizhyë naye leꞌn yuo bizh,
nela xmod midiꞌzh ka profet Isaías por Dios:
“Bitsimbe go laxtoꞌ go par yila go Dios.”
No rë xaꞌ minaꞌbdiꞌzh zeꞌ,
men fariseo bixaꞌ.
Orzeꞌ nzhab bixaꞌ lo Juan:
―No chi gat nakal ni Krist,
no ni Li,
no ni profet xaꞌ nak diꞌzh yiꞌd zeꞌ,
¿chon ska nililëiꞌyal men leꞌn nits orzeꞌ?
Orzeꞌ nzhab Juan:
―Na nililëiꞌ men nab tsa leꞌn nits,
per xid go nzo tu xaꞌ gat nilibeꞌt go;
xaꞌ reꞌ nzadkë ticha,
per natsakt da par lëꞌ xaꞌ;
no ni gat ñal gak da tu mos cheꞌn xaꞌ.
Kureꞌ ngok roꞌ youꞌ Jordán plo nililëiꞌ Juan men leꞌn nits,
kwaꞌn ñaꞌn yezh Betania,
al nez plo nilen ngubizh.
No xtu riyëꞌl,
une Juan lëꞌ Jesús nzhazhin plo nzo Juan,
orzeꞌ nzhab Juan lo más rë men nzhin zeꞌ:
―¡Biwiꞌ go!
Me reꞌ nak Me ngule la Dios par gat Me nela tu mbëkxiꞌl gaꞌ,
nes par kubchi Me rë kwaꞌn nzëꞌb xki rë men yizhyuo lo Dios.
Me reꞌ Me mizeta lo go or nin:
“Ticha nzadkë xtu xaꞌ más tsak lon,
porke or naga gal da,
lëꞌ Me reꞌ ya nzho la”,
per naneta kwan nak Me reꞌ;
na nzhal par lilë̱i̱ña̱ men Israel leꞌn nits,
par libeꞌ bixaꞌ cho Me reꞌ.
No nzhab Juan:
―Na une,
ngula Sprit cheꞌn Dios lo yibëꞌ yek Me reꞌ nela tu palom gaꞌ,
no ngulëz palom zeꞌ yek Me.
Naneta kwan nak Me,
per Dios,
Me mixëꞌl da lilë̱i̱ña̱ men leꞌn nits,
ne lon:
“Or nel,
lëꞌ Sprit cheꞌn Dios la lo yibëꞌ yek tu xaꞌ,
orzeꞌ xaꞌ reꞌ lilëiꞌ men kun Sprit cheꞌn Dios”,
No une lon,
seꞌ ngok;
kuzeꞌ nidizha,
Me reꞌ nak Xgaꞌn Dios.